आंगनवाड़ी कार्यकर्ताओं का मौन प्रदर्शन कहा- शासकीय कर्मचारी घोषित करें
खरसौदकलां | महिला बाल विकास विभाग द्वारा संचालित आंगनवाड़ी कार्यकर्ताओं ने मांगों को लेकर शनिवार को उज्जैन में मौन धारण कर कलेक्टर को मुख्यमंत्री के नाम ज्ञापन सौंपा। धरना मांग पत्र प्रदर्शन में क्षेत्र की आंगनवाड़ी केंद्र से भारी संख्या में कार्यकर्ता के अलावा सहायिका शामिल हुईं। ऐसे में खरसौदकलां सेक्टर की दर्जनों केंद्र बंद रहे।
कार्यकर्ता कौशल्या चतुर्वेदी ने बताया शासन के विरोध में आंगनवाड़ी कार्यकर्ता एवं सहायिकाओं को शासकीय कर्मचारी घोषित करने को लेकर धरना प्रदर्शन किया गया। कार्यक्रम उज्जैन संभागीय आंगनवाड़ी कार्यकर्ता एवं सहायिका इकाई नागदा के तत्वावधान में आयोजित किया था। इसमें जिले के अलावा बड़नगर क्षेत्र के खरसौदकलां सेक्टर से बड़ी संख्या में कार्यकर्ता शामिल रहीं। धरना कार्यक्रम के दौरान कार्यकर्ताओं ने गांधी वादी तरीके से हाथ पर काली पट्टी बांधे स्लोगन की तख्तियां लेकर मौन प्रदर्शन भी किया। कलेक्टर को ज्ञापन देते समय संभाग प्रमुख रामलाल पंड्या, जिलाध्यक्ष धापूबाई, उपाध्यक्ष गायत्री शर्मा, तहसील अध्यक्ष सुनीता विश्वकर्मा सविता जीनवाल भी मौजूद रहीं।
ये भी रखी मांगें- पत्र में प्रमुख रूप से कार्यकर्ता एवं सहायिका को शासकीय कर्मचारी घोषित किया जाए। साथ में जब तक शासकीय घोषित नहीं किया जाए, तब तक कार्यकर्ता को 12 हजार एवं सहायिका को 6 हजार का मानदेय दिया जाए। शासकीय कर्मचारी के मुताबिक राष्ट्रीय त्योहार पर शासकीय अवकाश भी दिए जाए। वहीं सेवा समाप्ति पर कार्यकर्ता को एक लाख एवं सहायिका को 50 हजार रुपए की भरण पोषण राशि दी जाए।
मांगों को लेकर प्रदर्शन करती आंगनवाड़ी कार्यकर्ताएं।
hin_Deva hin_Deva hin_Deva hin_Deva hin_Deva